DECRETO 23/2009, do 29 de xaneiro, polo que se crean os centros de día de alzhéimer de Ferrol, Ourense e Pontevedra, integrados na Rede Galega de Centros de Día de Atención Social para persoas con alzhéimer e outras demencias neurodexenerativas.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 13/02/2009

O artigo 27.23º do Estatuto de autonomía para Galicia, en concordancia co artigo 148.1º.20 da Constitución española, establece a competencia exclusiva da comunidade autónoma no ámbito da asistencia social.
Con base na referida atribución competencial, aprobouse a Lei 4/1993, do 14 de abril, de servizos sociais (DOG nº 76, do 23 de abril), que ordena e regula os aspectos básicos dun sistema integrado de servizos sociais definido como servizo público da Comunidade Autónoma de Galicia. A devandita lei inclúe, no seu artigo 5.3º, entre as súas áreas de actuación, as dirixidas á vellez.
Dentro dos programas propios dos servizos sociais de atención especializada para a vellez, o Decreto 19/2008, do 7 de febreiro, polo que se crea a Rede Galega de Centros de Día de Atención Social para persoas con alzhéimer e outras demencias neurodexenerativas, creou unha nova tipoloxía de centros de atención diúrna destinados a este colectivo de persoas.
Por outra banda, o Decreto 143/2007, do 12 de xullo, polo que se regula o réxime de autorización e acreditación dos programas e centros de servizos sociais, regula a obrigatoriedade de obter autorización administrativa previa para a creación ou construción dos centros de servizos sociais, especificando os requisitos xerais que deben cumprir.
Neste sentido, segundo o disposto no artigo 29 da Lei 4/1993, de servizos sociais, e o artigo 6 do Decreto 143/2007, para a creación de centros de servizos sociais propios da Administración autonómica, será necesario un acto con rango de decreto.
A Vicepresidencia da Igualdade e do Benestar, no uso das súas competencias e sendo consciente das elevadas necesidades asistenciais que teñen as persoas que padecen alzhéimer e outras síndromes funcionais de carácter neurodexenerativo, ademais do efecto que esta situación causa sobre as persoas afectadas e sobre os seus familiares, asumiu como compromiso prioritario o desenvolvemento dunha rede pública autonómica de centros de día de atención especializada, dirixido ás persoas enfermas de alzhéimer e outras demencias.
Dentro dos obxectivos sinalados, a Vicepresidencia da Igualdade e do Benestar pretende levar a cabo a posta en marcha dos centros de día de alzhéimer de Ferrol, Ourense e Pontevedra, que formarán parte da antedita rede pública.
En consecuencia, por proposta do vicepresidente da Igualdade e do Benestar e logo de deliberación no Consello da Xunta de Galicia na súa reunión do día vinte e nove de xaneiro de dous mil nove,
DISPOÑO:
Artigo único.-Créanse, ao abeiro do previsto no artigo 6, letra c) do Decreto 143/2007, do 12 de xullo, integrados na Rede Galega de Centros de Día de Atención Social para persoas con alzhéimer e outras demencias neurodexenerativas, os seguintes centros:
-Centro de día de alzhéimer de Ferrol, sito na estrada alta do porto, s/n, da cidade de Ferrol, para un total de 40 prazas (expediente 2008/77).
-Centro de día de alzhéimer de Ourense, sito na rúa Bernardo González Cachamuíña, nº 18, baixo, da cidade de Ourense, para un total de 40 prazas (expediente 2008/29).
-Centro de día de alzhéimer de Pontevedra, sito na rúa Pedro Sarmiento de Gamboa, na cidade de Pontevedra, para un total de 40 prazas (expediente 2008/28).
Disposicións derradeiras
Primeira.-Autorízase a Vicepresidencia da Igualdade e do Benestar para o desenvolvemento e execución deste decreto.
Segunda.-Este acto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e nove de xaneiro de 2009.
Emilio Pérez Touriño
Presidente
Anxo Manuel Quintana González
Vicepresidente da Igualdade e do Benestar